Rakojdy (CS/SN). Najebać nazymske temperatury knježeše w Malešanskej gmejnje wčera wosebite wjeselo. W Rakojdach su wokrjesnu dróhu K 7219 přez wjes zaso wobchadej přepodali. Hromadźe z Malešanskim wjesnjanostu Matthiasom Seidelom dźakowaše so Budyski krajny rada Michael Harig (wobaj CDU) wobydlerjam za jich sćerpliwosć. Nimo toho wuzběhnyštaj wonaj dobre zhromadne dźěło jednotliwych twarskich firmow a dalšich wobdźělenych. Wot septembra 2016 běchu dróhu po dołhosći 1,5 kilometrow dospołnje ponowili. Wona zwjazuje kromu wsy do směra na Skanecy z přijězdom na sportnišćo a wjedźe hač k wotbóčce na statnu dróhu S 111, kotraž tohorunja k awtodróze A 4 wjedźe.
szl_Latn